B&O giver tv’et tredimensionel biograflyd

B&O fejrer sit 100-års jubilæum med en soundbar, der er alt andet end diskret. Den nye Beosound Premiere er tænkt som et skulpturelt midtpunkt i stuen – og som en lydmæssig kæberasler, der skal forvandle tv’et til et biografrum med tredimensionel lyd, der folder sig ud hele vejen omkring lytteren.

Beosound Premiere indeholder ti højttalerenheder med en dedikeret, opadrettet diskant i midten, som tilføjer højde og dimension til lydbilledet. Sammen med B&O’s nye Wide Stage Technology skaber den en illusion af, at lyden kommer fra vægge og lofter, snarere end fra en enkelt kasse under skærmen. Resultatet er ifølge Bang & Olufsen et lydbillede, der føles langt større end soundbaren selv – med krystalklar dialog og dyb, præcis bas.

– Beosound Premiere omdefinerer kategorien ved at forvandle lyd til en følelsesmæssig oplevelse, siger B&O’s direktør Kristian Teär i forbindelse med lanceringen.

Aluminium som kunstform

Soundbaren er fremstillet i massivt aluminium, der er blevet perleblæst for at opnå en mat satinfinish. I stedet for at skjule højttalerenhederne fremhæver designet dem som en del af æstetikken – et udtryk for B&O’s filosofi om at designe både indefra og udefra. Den centrale diskant er drejet som en juvel og perforeret med 1.925 små huller, som en hyldest til det år, hvor Bang & Olufsen blev grundlagt.

Som noget nyt reagerer soundbaren også på lys og bevægelse: 90 indbyggede LED’er gløder og pulserer blidt, når du justerer lyd eller indstillinger – et visuelt sprog, der skal give oplevelsen et magisk touch.

Bygget til at holde

B&O har designet Beosound Premiere med fokus på bæredygtighed og levetid. Den er Cradle to Cradle-certificeret og kan opdateres over tid, og ved tilmelding til Beocare følger fem års garanti.

For de mest dedikerede samlere lanceres der desuden en Haute Edition i kun 25 eksemplarer, hvor overfladen prydes af et mønster fræset i aluminium gennem en 17 timer lang proces. Hver enhed er individuelt nummereret og leveres i håndlavet trææske med eksklusiv Beoremote.

Beosound Premiere kommer i farverne Natural Aluminium (december 2025), Gold Tone (februar 2026) og Black Anthracite (marts 2026). Prisen starter ved 36.500 kroner, mens den eksklusive Haute Edition lander på 97.000 kroner. Soundbaren kan opleves i udvalgte Bang & Olufsen-butikker allerede nu og forudbestilles på bang-olufsen.dk.

B&O giver tv’et tredimensionel biograflyd