Bang & Olufsen lader dig designe din egen luksuslyd

Bang & Olufsen har altid været kendt for eksklusiv lyd og lækkert design, men nu tager de det skridtet videre. Med det nye Atelier-koncept kan kunderne skræddersy deres produkter ned til mindste detalje – og det hele sker i tæt samarbejde med B&O’s håndværkere i Struer.

Atelier-konceptet handler ikke bare om god lyd – det handler om at gøre lyden til en del af din personlige stil. Nu kan du få højttalere, der matcher dit interiør, din bil eller endda din yndlingsjakke.

– Vi vil give vores kunder en oplevelse, der føles lige så unik som de produkter, de skaber. Det er ikke bare en højttaler – det er en forlængelse af deres personlighed, siger Kristian Teär, CEO hos Bang & Olufsen.

Tre veje til unikke B&O-produkter

Atelier-programmet tilbyder tre muligheder for personalisering:

Atelier Bespoke: Design din egen B&O-enhed i samarbejde med en af Struers dygtigste håndværkere. Vælg materialer, finish og farver efter dine præferencer.

Atelier Catalogue: Vælg mellem over 500.000 kombinationer af farver, træ og aluminium for at skabe et unikt produkt.

Atelier Editions: Limited editions af ikoniske produkter, hvor Bang & Olufsen viser, hvad deres håndværkere kan præstere.

Beosound 2 Gradient kollektionen.

For at fejre lanceringen har Bang & Olufsen skabt en Atelier Limited Edition af Beosound 2, kaldet ‘Gradient Collection’. Den består af 10 forskellige gradient-farver, hvor hver model er individuelt nummereret og indgraveret – det bliver ikke meget mere eksklusivt.

Atelier-konceptet bliver tilgængeligt i udvalgte Bang & Olufsen-butikker og online, hvor du kan designe din drømmelydoplevelse. Men billigt er det næppe.

Læs også vores anmeldelse af Bang & Olufsen Beosound A5.

Bang & Olufsen lader dig designe din egen luksuslyd